
                                               AVIZ

             asupra  proiectului de Lege  pentru modificarea Ordonanţei

        de urgenţă a Guvernului nr.196/2005 privind Fondul pentru mediu
                 În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă  pentru modificarea Ordonanţei de urgenţă a Guvernului nr.196/2005 privind Fondul de mediu, trimis cu adresa nr.PL-x 478 din 18 iunie 2007 şi înregistrat cu nr. 31/748 din 18 iunie 2007. 
                  Senatul, în calitate de primă Cameră sesizată, a adoptat proiectul de lege, în şedinţa din 13 iunie 2007.
       În conformitate cu dispoziţiile art.75 din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională. 

                  Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  2 iulie 2007.


      Membrii comisiei au examinat proiectul de lege supus avizării, expunerea de motive, ordonanţa de urgenţă a Guvernului, punctul de vedere al Guvernului, transmis cu adresa nr.881 din 20.04.2007, prin care nu susţine adoptarea acestei iniţiative legislative şi avizul favorabil al Consiliului Legislativ nr.388 din 23.03.2007. Cu acest prilej membrii Comisiei au constatat că iniţiativa legislativă are ca obiect de reglementare eliminarea taxelor pentru emisiile de poluanţi în atmosferă provenite de la surse mobile. Din analiza sumelor declarate de contribuabili, reprezentând taxe pentru emisiile de poluanţi în atmosferă provenite de la sursele mobile, s-a reţinut că aproximativ 80% din contribuabilii au declarat o sumă de 1 leu datorată pentru un semestru. Acest fapt evidenţiază cu uşurinţă că eforturile Administraţiei Fondului pentru Mediu de a administra această taxă sunt foarte mari în comparaţie cu sumele datorate, sume care nu pot asigura resursele financiare necesare finanţării proiectelor pentru protecţia mediului, inclusiv reînnoirea parcului auto. De asemenea, s-a constatat  şi faptul că adoptarea iniţiativei legislative ar afecta negativ nivelul veniturilor Fondului pentru mediu, şi, în consecinţă, a veniturilor bugetului general consolidat.
În urma dezbaterilor Comisia, în unanimitate, a hotărât avizarea negativă a proiectului de lege.

În raport de obiectul şi conţinutul reglementării, proiectul de lege face parte din categoria legilor ordinare.

